CELEX: 62006FN0031
Language: el
Date: 2006-03-13 00:00:00
Title: Υπόθεση F-31/06: Προσφυγή της  13ης Μαρτίου 2006  — Perez-Minayo Barroso και Pino κατά Επιτροπής

3.6.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 131/50
            
         Προσφυγή της 13ης Μαρτίου 2006 — Perez-Minayo Barroso και Pino κατά Επιτροπής
   (Υπόθεση F-31/06)
   (2006/C 131/92)
   Γλώσσα διαδικασίας: η γαλλική
   Διάδικοι
   
      Προσφεύγοντες: Isabelle Perez-Minayo Barroso (Βρυξέλλες, Βέλγιο) και Marco Pino (Βρυξέλλες, Βέλγιο) [εκπρόσωπος: S. Orlandi, δικηγόρος]
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγόντων
   Οι προσφεύγοντες ζητούν από το Δικαστήριο Δημόσιας Διοίκησης:
   
               —
            
            
               να αναγνωρίσει ότι τα άρθρα 5 και 12 του παραρτήματος XIII του Κανονισμού Υπηρεσιακής Καταστάσεως στερούνται νομιμότητας·
            
         
               —
            
            
               να ακυρώσει τις ατομικές αποφάσεις με τις οποίες διορίζονται οι προσφεύγοντες σε θέση διοικητικού υπαλλήλου, καθόσον με αυτές καθορίζεται η κατάταξή τους κατ' εφαρμογή του άρθρου 5, παράγραφος 2, του παραρτήματος XIII του ΚΥΚ·
            
         
               —
            
            
               να ακυρώσει τις ατομικές αποφάσεις με τις οποίες καταργούνται τα συσσωρευθέντα από τους προσφεύγοντες μόρια στην παλαιά τους κατηγορία και αποτελεί το «απόθεμα των μορίων» τους·
            
         
               —
            
            
               να ακυρώσει τις ατομικές αποφάσεις εφαρμογής πολλαπλασιαστή μικρότερου της μονάδας για τον προσδιορισμό των απολαβών των προσφευγόντων·
            
         
               —
            
            
               να καταδικάσει την Επιτροπή των Ευρωπαϊκών Κοινοτήτων στα δικαστικά έξοδα.
            
         Ισχυρισμοί και κύρια επιχειρήματα
   Οι προσφεύγοντες είναι επιτυχόντες στον εσωτερικό διαγωνισμό μετατάξεως στην κατηγορία COM/PA/04, της οποίας η προκήρυξη δημοσιεύθηκε πριν από την ημερομηνία ενάρξεως ισχύος του νέου ΚΥΚ. Μετά την ημερομηνία αυτή, οι προσφεύγοντες διορίστηκαν από την καθής σε υψηλότερη κατηγορία, αλλά διατήρησαν, τον βαθμόν, το κλιμάκιο και τον πολλαπλασιαστή που είχαν προηγουμένως. Αντιθέτως, τα μόρια προαγωγής των προσφευγόντων μηδενίστηκαν.
   Με την προσφυγή τους, οι προσφεύγοντες προβάλλουν, πρώτον, ότι οι προσβαλλόμενες αποφάσεις παραβαίνουν το πλαίσιο νομιμότητας που αποτελεί η προκήρυξη του διαγωνισμού στον οποίο πέτυχαν, καθώς και τα άρθρα 5, 29 και 31 του ΚΥΚ, παραβιάζουν την αρχή της εξελίξεως της σταδιοδρομίας και την αρχή της αναλογικότητας.
   Οι προσφεύγοντες υποστηρίζουν, δεύτερον, ότι οι αποφάσεις αυτές παραβιάζουν επίσης την αρχή της ίσης μεταχειρίσεως και της απαγορεύσεως των διακρίσεων. Αφενός, οι κατατάξεις των επιτυχόντων στον ίδιο διαγωνισμό ή σε διαγωνισμό του ίδιου επιπέδου καθορίζονται σε διαφορετικά επίπεδα αναλόγως της προσλήψεως που γίνεται πριν ή μετά την έναρξη ισχύος του νέου ΚΥΚ. Αφετέρου, οι προσφεύγοντες τίθενται σε μειονεκτική θέση σε σχέση με τους υπαλλήλους οι οποίοι διορίστηκαν σε θέση υπαλλήλου διοικήσεως στο πλαίσιο της διαδικασίας πιστοποιήσεως, αν ληφθεί υπόψη το γεγονός ότι οι τελευταίοι εξακολουθούν να διαθέτουν τα μόρια προαγωγής τους, ενώ το «απόθεμα μορίων» των προσφευγόντων μηδενίστηκε.
   Τέλος, κατά τους προσφεύγοντες, οι προσβαλλόμενες αποφάσεις παραβιάζουν την αρχή της προστασίας της δικαιολογημένης εμπιστοσύνης, στο μέτρο που αυτοί ανέμεναν να διοριστούν στους βαθμούς που αναφέρει η προκήρυξη του διαγωνισμού.